Document ID: 32003L0115

Direktiva 2003/115/ES Evropskega parlamenta in Sveta
z dne 22. decembra 2003
o spremembi Direktive 94/35/ES o sladilih za uporabo v živilih
EVROPSKI PARLAMENT IN SVET EVROPSKE UNIJE STA -
ob upoštevanju Pogodbe o ustanovitvi Evropske skupnosti in zlasti člena 95 Pogodbe,
ob upoštevanju predloga Komisije [1],
ob upoštevanju mnenja Ekonomsko-socialnega odbora [2],
po posvetovanju z Znanstvenim odborom za prehrano, v skladu s členom 6 Direktive Sveta 89/107/EGS z dne 21. decembra 1988 o približevanju zakonodaj držav članic o aditivih za živila, ki se smejo uporabljati v živilih, namenjenih za prehrano ljudi [3],
v skladu s postopkom, določenim v členu 251 Pogodbe [4],
ob upoštevanju naslednjega:
(1) Direktiva Evropskega parlamenta in Sveta 94/35/ES z dne 30. junija 1994 o sladilih za uporabo v živilih [5] določa seznam sladil, ki se lahko uporabljajo v Skupnosti, in pogoje njihove uporabe.
(2) Znanstveni odbor za prehrano od leta 1996 kot sprejemljivi za uporabo v živilih šteje dve novi sladili, sukralozo in sol aspartam-acesulfama.
(3) Mnenje Znanstvenega odbora za prehrano o ciklamni kislini in njenih natrijevih in kalcijevih soleh (ki je vodilo k uvedbi novega sprejemljivega dnevnega vnosa - acceptable daily intake (ADI)) in najnovejše študije o vnosu ciklamatov vodijo k znižanju največjih dovoljenih odmerkov ciklamne kisline in njenih natrijevih in kalcijevih soli.
(4) Poimenovanje nekaterih kategorij živil v Direktivi 94/35/ES je treba prilagoditi, da bi se upoštevala Direktiva 2002/46/ES Evropskega parlamenta in Sveta z dne 10. junija 2002 o približevanju zakonodaj držav članic o prehranskih dopolnilih [6], in da bi se upoštevale posebne direktive, sprejete za določene kategorije živil, navedene v Prilogi I Direktive Sveta 89/398/EGS [7].
(5) Uporaba zadevnih aditivov za živila je v skladu s splošnimi merili, določenimi v Prilogi II k Direktivi 89/107/EGS.
(6) Člena 53 in 54 Uredbe (ES) št. 178/2002 Evropskega parlamenta in Sveta z dne 28. januarja 2002 o določitvi splošnih načel in zahtevah živilske zakonodaje, ustanovitvi Evropske agencije za varnost hrane in postopkih, ki zadevajo varnost hrane [8], uvajata postopke za sprejemanje izrednih ukrepov za živila s poreklom iz Skupnosti ali uvožena iz tretje države. Komisiji omogočata sprejetje takšnih ukrepov, kadar bi hrana utegnila predstavljati resno tveganje za zdravje ljudi, zdravje živali ali za okolje, in kadar takega tveganja ni mogoče zadovoljivo omejiti z ukrepi zadevnih(-e) držav(-e) članic(-e).
(7) Ukrepi, potrebni za izvajanje Direktive 94/35/ES, se sprejmejo v skladu s Sklepom Sveta 1999/468/ES z dne 28. junija 1999 o določitvi postopkov za uresničevanje Komisiji podeljenih izvedbenih pooblastil [9].
(8) Direktivo 94/35/ES je zato treba ustrezno spremeniti -
SPREJELA NASLEDNJO DIREKTIVO:
Člen 1
Direktiva 94/35/ES se spremeni:
1. Člen 4 se nadomesti z:
"Člen 4
V skladu s postopkom, določenim v členu 7, se lahko odloči:
- kadar obstajajo različna mnenja glede možnosti uporabe sladil v določenem živilu v skladu s to direktivo, ali je tako živilo treba obravnavati, kakor da je uvrščeno v eno od kategorij, navedenih v tretjem stolpcu Priloge, in
- ali se aditiv za živila, naveden v Prilogi in odobren na podlagi načela "quantum satis";, uporablja v skladu z merili iz člena 2.;";
2. Členu 5(2) se doda tretja alinea:
"- sol aspartam-acesulfama: "vsebuje vir fenilalanina";.";
3. Člen 7 se nadomesti z:
"Člen 7
1. Komisiji pomaga Stalni odbor za prehranjevalno verigo in zdravje živali, ustanovljen na podlagi člena 58 Uredbe (ES) št. 178/2002 [10] (v nadaljevanju "odbor").
2. Pri sklicevanju na ta člen, se uporabljata člena 5 in 7 Sklepa 1999/468/ES [11] ob upoštevanju določb člena 8 Sklepa.
Rok, določen v členu 5(6) Sklepa 1999/468/ES, je tri mesece.
3. Odbor sprejme svoj poslovnik."
4. Priloga se spremeni v skladu s Prilogo k tej direktivi.
Člen 2
Komisija najpozneje do 29. januarja 2006 predloži Evropskemu parlamentu in Svetu poročilo o napredku, doseženem pri novih ovrednotenjih aditivov, ki so v teku, kakor tudi začasni koledar novih ovrednotenj v prihodnje, zlasti za sukralozo in sol aspartam-acesulfama. Nova ovrednotenja se izvajajo na podlagi potrošniških podatkov, ki jih zagotovijo države članice, in upoštevajo vpliv aditivov na občutljive skupine prebivalstva.
Člen 3
Države članice sprejmejo zakone in druge predpise, potrebne za uskladitev s to direktivo, z namenom, da:
- se najpozneje 29. januarja 2005 dovoli promet s proizvodi in uporabo proizvodov, ki so v skladu s to direktivo,
- se najpozneje 29. julija 2005 prepove promet in uporaba proizvodov, ki niso v skladu s to direktivo; vendar so proizvodi, dani v promet pred tem datumom, ki niso v skladu s to direktivo, lahko v prometu do 29. januarja 2006.
O tem takoj obvestijo Komisijo.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
Člen 4
Ta direktiva začne veljati na dan objave v Uradnem listu Evropske unije.
Člen 5
Ta direktiva je naslovljena na države članice.
V Bruslju, 22. decembra 2003

Labels: 0
3
17